[pic] | EUROOPA KOMISJON |

Brüssel 4.8.2010

KOM(2010) 421 lõplik

KOMISJONI ARUANNE EUROOPA PARLAMENDILE JA NÕUKOGULE,

mis käsitleb Euroopa Parlamendi ja nõukogu määruse (EÜ) nr 453/2008 (ühenduse vabade ametikohtade kvartalistatistika kohta) rakendamist

KOMISJONI ARUANNE EUROOPA PARLAMENDILE JA NÕUKOGULE

mis käsitleb Euroopa Parlamendi ja nõukogu määruse (EÜ) nr 453/2008 (ühenduse vabade ametikohtade kvartalistatistika kohta) rakendamist

1. Sissejuhatus

Vabu töökohti peetakse tööjõuturu nõudluse analüüsimisel üldiselt oluliseks teguriks. Komisjon ja Euroopa Keskpank nõuavad ettevõtlustsükli ja tööjõuturu lühiajaliste arengute analüüsimiseks vabade töökohtade kvartalistatistikat. Tööjõunõudluse taseme ja struktuuri jälgimiseks ja analüüsimiseks Euroopa tööjõustrateegia osana nõuab komisjon andmeid vabade ametikohtade kohta tegevusalade lõikes.

Euroopa Parlamendi ja nõukogu 23. aprilli 2008. aasta määrusega (EÜ) nr 453/2008 ühenduse vabade ametikohtade kvartalistatistika kohta[1] kehtestati vabade ametikohtade kvartalistatistika kogumise, edastamise ja hindamise raamistik. Määruse (EÜ) nr 453/2008 artikli 10 kohaselt peab komisjon esitama Euroopa Parlamendile ja nõukogule aruande määruse rakendamise kohta hiljemalt 24. juunil 2010 ja seejärel iga kolme aasta tagant. Aruandes tuleb hinnata liikmesriikide esitatud statistika ja Euroopa agregaatide kvaliteeti ning selles tuleks kindlaks määrata parandamist vajavad valdkonnad.

Käesoleva aruande näol on tegu esimese aruandega, mille komisjon Euroopa Parlamendile ja nõukogule esitama peab.

2. Rakendamise etapid

2.1 Rakendusmäärused

Määruse (EÜ) nr 453/2008 heakskiitmise järel kiideti peagi heaks kaks komisjoni rakendusmäärust, mis hõlmasid mitut üksikasjalikku aspekti, mida määruse (EÜ) nr 453/2008 kohaselt tuli täpsustada komiteemenetluse raames.

- Komisjoni määruses (EÜ) nr 1062/2008[2] on sätestatud:

• sesoonse korrigeerimise menetlused määruse (EÜ) nr 453/2008 artikli 3 lõike 3 kohaldamise eesmärgil. Määruses on sätestatud, et sesoonselt korrigeeritud andmete edastamist tuleb alustada hiljemalt siis kui on kättesaadavaks tehtud aegread vähemalt 16 vaatlusperioodi kohta. Lisas on sätestatud ka see, millisel NACE Rev. 2 koondtasandil tuleks andmed edastada.

• Määruse (EÜ) nr 453/2008 artikli 6 lõike 2 kohaselt liikmesriikide poolt komisjonile esitatavate kvaliteediaruannete struktuur, sisu ja edastamise kuupäevad. Esimene aruanne tuleb komisjonile esitada hiljemalt 31. augustiks 2011.

- Komisjoni määrusega (EÜ) nr 19/2009[3] reguleeritakse järgnevaid aspekte:

• vaba ametikohaga seotud mõisted määruse (EÜ) nr 453/2008 artikli 2 punkti 1 kohaldamisel, eelkõige loetelu „aktiivsest tegutsemisest sobiva kandidaadi leidmiseks” ja see, mida peetakse vaba ametikoha täitmisel „kindlaksmääratud ajaks”.

• Kvartaliandmete kogumise võrdluskuupäevad, eelistades pidevat andmete kogumist või kvartali representatiivse keskmise arvutamist.

• Edastustähtajad ja esimese vaatluskvartali kuupäev määruse (EÜ) nr 453/2008 artikli 5 lõike 1 kohaselt. Edastustähtajaks on kinnitatud 70 päeva pärast kvartali lõppemist. Piiratud arv liikmesriike, mille töötajate arv moodustab üle 3 % Euroopa Liidu töötajate koguarvust, peaksid vabade ja hõivatud ametikohtade koguarvu edastama 45 päeva jooksul. Esimene vaatluskvartal on 2010. aasta esimene kvartal. See paneb kaudselt paika ka vaatlusperioodi, mille kohta tuleb esitada tagasiulatuvad andmed. Selleks perioodiks on 2009. aasta neli kvartalit.

• Millised liikmesriigid peavad tegema otstarbekusuuringuid selle hindamiseks, kas koguda andmeid alla kümne töötajaga ettevõtlusüksuste kohta[4], nagu on sätestatud määruse (EÜ) nr 453/2008 artikli 7 lõikes 1, selliste otstarbekusuuringute struktuur ja millal tuleb nende tulemused esitada komisjonile (2010. aasta veebruar).

• Millised liikmesriigid peavad tegema otstarbekusuuringuid selle hindamiseks, kas koguda andmeid NACE Rev. 2 jagude O, P, Q, R ja S kohta[5], nagu on sätestatud määruse (EÜ) nr 453/2008 artikli 7 lõikes 1, selliste otstarbekusuuringute struktuur ja millal tuleb nende tulemused esitada komisjonile (2010. aasta veebruar).

2.2 Pädevuse loomine

2008. ja 2009. aastal võttis komisjon koos liikmesriikidega erinevaid meetmeid selle tagamiseks, et viimati nimetatud täidaksid erinevatest määrustest tulenevaid aruandluskohustusi.

- Toetused : kummalgi aastal esitati üks Euroopa statistikasüsteemiga piiritletud pakkumiskutse, mille eesmärgiks oli luua õigusliku aluse jõustamiseks vajalikud pädevused. Peamiselt keskenduti alla kümne töötajaga ettevõtjate vabu töökohti ning NACE Rev. 2 jagusid O, P, Q, R ja S käsitlevate andmete katvuse laiendamisele ja kvaliteedi parandamisele. Austria, Taani, Malta, Itaalia, Läti, Poola, Rumeenia, Norra ja Horvaatia olid riigid, mis tegid ettepanekuid ja said Euroopa Komisjonilt rahalist toetust.

- Õpitoad : Eurostat osales kahe metoodilise õpitoa korraldamisel, millest üks toimus Nürnbergis (Saksamaa) 2008. aasta detsembris ja teine Neuchâtelis (Šveits) 2009. aasta novembris. Aktiivselt osalesid ligikaudu kakskümmend liikmesriiki, lisaks muud riigid nagu Norra, Šveits ja Iisrael ning rahvusvahelised organisatsioonid (Euroopa Keskpank, Majanduskoostöö ja Arengu Organisatsioon (OECD)). Eesmärk oli vahetada parimaid tavasid ja kogemusi vabade ametikohtade statistika kogumisel ning arutada metodoloogilisi küsimusi.

- Töö liikmesriikides: kõik liikmesriigid teatasid, et nad on üldiselt suutelised koguma ja esitama nõutavad andmed esimese vaatluskvartali (2010) kohta. Sellest hoolimata kogetakse esimese vaatluskvartali puhul tõenäoliselt järgnevaid raskusi:

a) probleemid katvusega; mõnel liikmesriigil on raskusi NACE Rev. 2 jagude O–S, eriti jao O ning alla kümne töötajaga ettevõtjate katmisega;

b) üksikasjalike metodoloogiliste suuniste puudumine;

c) vabade töökohtade arvu prognoosi ebatäpsus jaotamiseks majandustegevuse valdkondi.

Kõnealused raskused aja jooksul tõenäoliselt leevenevad, kuna liikmesriigid omandavad vabade töökohtade statistika kogumise kogemuse ja häälestavad oma tulemuste esitamise süsteeme. Eurostat töötab koostöös liikmesriikidega välja selged metodoloogilised suunised, mida tuleb järgida.

2.3 2010. aasta finantsmeetmed

Määruse (EÜ) nr 453/2008 artikli 8 lõikes 1 on sätestatud, et: „Liikmesriigid võivad andmete kogumise kolmel esimesel aastal saada ühenduselt rahalist toetust töökulude korvamiseks.”

Sellel eesmärgil avaldati 24. märtsil 2010 (Euroopa statistikasüsteemiga piiritletud) pakkumiskutse; abisaajatele antava abi kogusumma on 800 000 eurot.

3) Liikmesriikide poolt esitatud statistika kvaliteet

Esimene vaatluskvartal, mille kohta riigid on kohustatud andmed esitama, on 2010. aasta esimene kvartal. Esimesed andmed peavad olema edastatud 15. mail ja 10. juunil. Lisaks peavad liikmesriigid esitama 31. augustiks 2011 üksikasjalikud kvaliteediaruanded. Sellest tuleneb, et praeguses etapis ei ole veel võimalik esitada põhjalikku hinnangut andmete kvaliteedile. Järgmine Euroopa Parlamendile ja nõukogule kolme aasta pärast esitatav aruanne sisaldab üksikasjalikku hinnangut kvaliteedile.

Sellest hoolimata võib teha hindamise katse, kasutades liikmesriikide poolt Eurostatile siiani vabatahtlikult esitatud andmeid, mida täiendab õpitubade ettevalmistamisel kogutud kvalitatiivne teave. Saadud andmete täielikkuse osas võib 2009. aasta neljanda kvartali olukorra kokku võtta järgnevalt:

- kaheksateist riiki[6] on esitanud kõik määrustega nõutavad muutujad.

- Viis riiki ei ole esitanud kõiki määrustega nõutavaid muutujaid. Hispaania, Prantsusmaa ja Itaalia on oma otstarbekusuuringutes analüüsinud puuduvate muutujate kogumise võimalust. Portugal ei edasta andmeid NACE Rev. 2 jao O kohta ning Holland saadab andmeid üksnes hõivatud ametikohtade kohta majanduses tervikuna.

- Seitse riiki[7] ei ole vabade töökohtade statistikat veel edastanud või on edastamise katkestanud[8].

Suurenev arv liikmesriike edastab vabade töökohtade statistikat siseriiklikult kas pressiteadete kaudu või avaldades arvandmed oma veebisaitidel. See näitab, et riikide hinnangul on nende arvandmed avalikkusele avaldamiseks piisavalt kvaliteetsed.

4) Euroopa koondandmete kvaliteet

Euroopa koondandmete kvaliteeti on mõistlik hinnata alles kolme aasta pärast Euroopa Parlamendile ja nõukogule esitatavas järgnevas aruandes. Kuna aga mõni riik ei kogu praegu ega ka tulevatel aastatel andmeid alla kümne töötajaga ettevõtjate ega NACE Rev. 2 jao O kohta, ei ole praegu võimalik koostada Euroopa koondandmeid, mis hõlmaksid igas suuruses ettevõtjaid ja kõiki majandustegevuse valdkondi. Eurostat jätkab liikmesriikidega kõnelusi eesmärgiga ületada lüngad katvuses, et oleks võimalik esitada kogu majandust hõlmavad Euroopa koondandmed.

5) Peamised edusammud ja hiljutised arengud

Suuremas osas liikmesriikides toimusid 2009. aastal ja 2010. aasta alguses mitmed edusammud. Kõik riigid lõpetasid ülemineku või on lõpetamas üleminekut NACE Rev. 1 klassifikatsioonilt NACE Rev. 2 klassifikatsioonile. Taani, Austria ja Norra töötasid 2009. aastal nullist välja uued siseriiklikud vabade töökohtade uuringud, mis võimaldavad neil täita nende suhtes kehtivaid kohustuslikke nõudeid. Hispaania ja Prantsusmaa on oma küsimustikke muutnud, et viia oma vabade töökohtade mõiste kooskõlla määrusega (EÜ) nr 453/2008. Ungari laiendas oma uuringu katvust alla viie töötajaga ettevõtjatele. Viimasena võib nimetada Ühendkuningriiki, mis suudab esimese liikmesriigina hakata esitama sesoonselt korrigeeritud arvandmeid. Samuti on riigid ühtlustatud oma vabade töökohtade määratlust määruses esitatuga. Selle tulemusena vastab eri riikide vabade töökohtade statistika nüüd ühtlustatud määratlusele.

2010. aasta alguses sai Eurostat kõigilt asjaomastelt liikmesriikidelt peale Saksamaa, kätte määruse (EÜ) nr 453/2008 artikli 7 lõikega 1 nõutud otstarbekusuuringud. Saksamaa otsustas andmeid koguda avaliku halduse huvides, seetõttu ei pea ta otstarbekusuuringut esitama. Dokumendid on praegu süvitsi uurimisel, kuid aruannete põhilised järeldused on:

- Austria: äriregistri NACE Rev. 2 jagude O–S klassifikatsiooniga esineb teatavaid probleeme, mis tuleb parandada keskpikas perspektiivis, kuid NACE Rev. 2 jaod O–S esitatakse alates 2010. aasta esimesest kvartalist.

- Taani: otstarbekusuuringutest ei ilmne suuri piiranguid alla kümne töötajaga ettevõtjate vabu töökohti ning NACE Rev. 2 jagusid O–S käsitlevate andmete kogumisele. Sellest hoolimata on Taani otsustanud NACE Rev. 2 jagusid O–S käsitlevate andmete kogumise edasi lükata. Andmeid alla kümne töötajaga ettevõtjate kohta hakatakse koguma alates 2010. aasta esimesest kvartalist.

- Prantsusmaa: otstarbekusuuringust järeldub, et 2008.–2012. aastal on võimalik alla kümne töötajaga ettevõtjate vabade töökohtade kohta andmeid koguda üksnes aasta lõikes. Alla kümne töötajaga ettevõtjate vabade töökohtade kvartalistatistika kogumine muutub otstarbekaks eeldatavasti 2013. aastal. Prantsusmaa kogub aga andmeid jagude R ja S ning NACE Rev. 2 jagude P ja Q erasektorit käsitlevate osade kohta. Avalikule haldusele vastavate NACE Rev. 2 jagude O, P ja Q osade kohta kvartaliandmeid ei esitata (alates 2013. aastast vaid aastat käsitlevad andmed).

- Hispaania: esialgsest uuringust järeldus, et on otstarbekas, ehkki keeruline ja kulukas, koguda NACE Rev. 2 jao O vabade töökohtade kvartaliandmeid ning need edastatakse vaatlusperioodil, milleks on 2010. aasta esimene kvartal. Andmeid kogutakse NACE Rev. 2 jagude P, Q, R ja S kohta.

- Itaalia: uuringust järeldub, et kõik siiani uuritud võimalused andmete kogumiseks alla kümne töötajaga ettevõtjate ja NACE Rev. 2 jagude O–S kohta, on ebaotstarbekad. NACE Rev. 2 jagude O–S erasektorit käsitlevate andmete kogumise võimalustele antakse positiivsem hinnang. Igal juhul tuleb analüüsi jätkata ning põhjalikumad järeldused esitatakse 2010. aasta detsembris.

- Malta: uuringu peamine järeldus on, et NACE Rev. 2 jagusid O–S käsitlevaid andmeid on võimalik koguda, ehkki kvaliteedi ja kuludega seotud kaalutlused muudavad alla kümne töötajaga ettevõtjaid käsitlevate andmete kogumise ebaotstarbekaks.

Eurostat teeb liikmesriikidega koostööd, et koostada tegevuskavad, mis käsitlevad katvuse võimalikult ulatuslikku laiendamist, võttes arvesse otstarbekusuuringutes kirjeldatud probleeme.

6) Järeldused

Alates määruse (EÜ) nr 453/2008 avaldamisest on heaks kiidetud kaks tehniliste detailide osas põhjalikumat rakendusmäärust. Liikmesriigid said 2008. ja 2009. aastal rahalist tuge, et valmistuda vabade töökohtade 2010. aasta esimese kvartali statistika edastamiseks. Rahalist toetust antakse vastavalt määruses (EÜ) nr 453/2008 sätestatule ka 2010.–2012. aastal. 2008. ja 2009. aastal toimus vabade töökohtade statistika valdkonna tehnilise suutlikkuse loomiseks ja kogemuste vahetamiseks kaks õpituba. Õpitubade ja liikmesriikide täiendavate jõupingutuste tulemusena oli enamik liikmesriike 2010. aasta alguses täielikult või peaaegu täielikult valmis täitma õigusaktidest tulenevaid kohustusi. Sellest hoolimata on vaja tegeleda lahendamist vajavate katvuse probleemidega, et oleks võimalik koostada Euroopa koondandmed.

Järgmiseks, 2013. aasta juunis Euroopa Parlamendile ja nõukogule esitatavaks aruandeks on riikide kvaliteediaruannete abil ja ametliku andmekogumise kaudu kogutud üksikasjalikumad andmed; see võimaldab vabade töökohtade kvartalistatistika kvaliteeti ja asjakohasust täielikumalt hinnata.

[1] ELT L 145, 4.6.2008, lk 234.

[2] Komisjoni määrus (EÜ) nr 1062/2008, 28. oktoober 2008, millega rakendatakse Euroopa Parlamendi ja nõukogu määrust (EÜ) nr 453/2008 (ühenduse vabade ametikohtade kvartalistatistika kohta) sesoonse korrigeerimise menetluste ja kvaliteediaruannete osas. (ELT L 285, 29.10.2008, lk 3).

[3] Komisjoni määrus (EÜ) nr 19/2009, 13. jaanuar 2009, millega rakendatakse Euroopa Parlamendi ja nõukogu määrust (EÜ) nr 453/2008 (ühenduse vabade ametikohtade kvartalistatistika kohta) vaba ametikoha, andmete kogumise võrdluskuupäevade, andmete edastamisele esitatavate nõuete ja otstarbekusuuringute määratlemise osas. (ELT L 9, 14.1.2009, lk 3)

[4] Taani, Prantsusmaa, Itaalia ja Malta.

[5] Taani , Saksamaa, Hispaania, Prantsusmaa, Itaalia, Malta ja Austria.

[6] Bulgaaria, Tšehhi, Saksamaa, Eesti, Kreeka, Küpros, Läti, Leedu, Luksemburg, Ungari, Malta, Poola, Rumeenia, Sloveenia, Slovakkia, Soome, Rootsi ja Ühendkuningriik.

[7] Belgia, Taani, Austria, Iirimaa, Island, Norra ja Šveits.

[8] Belgia katkestas vabade töökohtade statistika edastamise 2007. aasta neljandas kvartalis.